ระเบียบ ก.ต.ช. ว่าด้วยหลักเกณฑ์การปฏิบัติราชการของผู้บัญชาการ ในฐานะเป็นอธิบดีหรือแทนผู้บัญชาการตำรวจแห่งชาติ พ.ศ. 2551

ระเบียบ ก
ระเบียบ ก.ต.ช.
ว่าด้วยหลักเกณฑ์การปฏิบัติราชการของผู้บัญชาการ
ในฐานะเป็นอธิบดีหรือแทนผู้บัญชาการตำรวจแห่งชาติ
พ.ศ. ๒๕๕๑
 

เพื่อให้การบริหารราชการสำนักงานตำรวจแห่งชาติมีประสิทธิภาพ
สามารถตอบสนองความต้องการของประชาชนและเป็นไปตามเจตนารมณ์ของพระราชบัญญัติตำรวจแห่งชาติ
พ.ศ. ๒๕๔๗ ในการกระจายอำนาจไปยังกองบัญชาการให้มากขึ้น

อาศัยอำนาจตามความในมาตรา
๑๔ วรรคสอง และมาตรา ๑๘ (๑) แห่งพระราชบัญญัติตำรวจแห่งชาติ พ.ศ. ๒๕๔๗ ประกอบมติ
ก.ต.ช. ในการประชุมครั้งที่ ๔/๒๕๕๑ เมื่อวันพุธที่ ๑๑ มิถุนายน พ.ศ. ๒๕๕๑
และครั้งที่ ๕/๒๕๕๑ เมื่อวันพุธที่ ๒๐ สิงหาคม พ.ศ. ๒๕๕๑ ก.ต.ช. จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบ
ก.ต.ช.
ว่าด้วยหลักเกณฑ์การปฏิบัติราชการของผู้บัญชาการในฐานะเป็นอธิบดีหรือแทนผู้บัญชาการตำรวจแห่งชาติ
พ.ศ. ๒๕๕๑

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
ผู้บัญชาการ หมายความรวมถึง
ข้าราชการตำรวจผู้ดำรงตำแหน่งเทียบเท่าด้วย

ข้อ ๔ ในกรณีที่มีกฎหมาย ระเบียบ ข้อบังคับ
หรือคำสั่ง หรือมติของคณะรัฐมนตรีในเรื่องใดกำหนดให้การดำเนินการใดเป็นอำนาจของอธิบดี
ผู้บัญชาการตำรวจแห่งชาติ หรือหัวหน้าส่วนราชการระดับกรม
ให้ผู้บัญชาการมีอำนาจเช่นว่านั้นในฐานะเป็นอธิบดี
หรือแทนผู้บัญชาการตำรวจแห่งชาติในส่วนที่เกี่ยวกับการปฏิบัติราชการของกองบัญชาการนั้น
ๆ โดยจะต้องปฏิบัติตามกฎหมาย กฎ ระเบียบ แนวทางปฏิบัติที่เกี่ยวข้อง
และกฎหมายว่าด้วยหลักเกณฑ์และวิธีการบริหารกิจการบ้านเมืองที่ดี
การใช้อำนาจของผู้บัญชาการตามวรรคหนึ่ง
ไม่ตัดอำนาจของผู้บัญชาการตำรวจแห่งชาติที่จะมีคำสั่งเป็นอย่างอื่น
หรือเมื่อเห็นว่าการใช้อำนาจของผู้บัญชาการไม่เป็นไปตามวรรคหนึ่ง
หรือได้เกิดหรืออาจเกิดความเสียหายต่อสำนักงานตำรวจแห่งชาติ
หรือมีความจำเป็นเพื่อรักษาประโยชน์ของทางราชการ
โดยเมื่อผู้บัญชาการตำรวจแห่งชาติสั่งการประการใดให้รายงาน ก.ต.ช. ทราบ

ข้อ ๕ เรื่องดังต่อไปนี้ให้เป็นอำนาจหน้าที่ของผู้บัญชาการตำรวจแห่งชาติ
(๑) การวางแผนสรรหากำลังพล
(๒) การขอพระราชทานยศและการถอดยศตำรวจชั้นสัญญาบัตร
(๓) การขอพระราชทานเครื่องราชอิสริยาภรณ์
(๔)
การให้ความยินยอมให้ข้าราชการตำรวจโอนไปรับราชการในส่วนราชการหรือหน่วยงานอื่น
(๕)
การอนุญาตให้ข้าราชการตำรวจไปปฏิบัติหน้าที่ชั่วคราวนอกสังกัดสำนักงานตำรวจแห่งชาติ
(๖) การจัดหาพัสดุประเภทยุทธภัณฑ์
(๗) การบริหารที่ดินและสิ่งปลูกสร้างเฉพาะการอนุญาตให้ใช้
การเปลี่ยนแปลงการใช้ประโยชน์ และการส่งคืนที่ดินและสิ่งปลูกสร้าง
(๘) การเสนอเรื่องต่อ ก.ตร.
(๙) การเสนอเรื่องต่อนายกรัฐมนตรีหรือคณะรัฐมนตรี

ข้อ ๖ ให้ผู้บัญชาการตำรวจแห่งชาติรักษาการตามระเบียบนี้
และมีอำนาจออกแนวทางปฏิบัติ
รวมทั้งวินิจฉัยชี้ขาดปัญหาเกี่ยวกับการปฏิบัติให้เป็นไปตามระเบียบนี้


ประกาศ ณ วันที่ ๒๙
สิงหาคม พ.ศ. ๒๕๕๑
สมัคร สุนทรเวช
นายกรัฐมนตรี
ประธานกรรมการนโยบายตำรวจแห่งชาติ









ภูวนนท์/ผู้จัดทำ
๓ กันยายน ๒๕๕๓

พัสสน/ผู้ตรวจ
๒๕ กุมภาพันธ์ ๒๕๕๔

[๑]
ราชกิจจานุเบกษา เล่ม ๑๒๕/ตอนพิเศษ ๑๕๙ ง/หน้า ๖/๓๐ กันยายน ๒๕๕๑